জল ছাড়া কি মাছ বাঁচে? জেলমুক্তির পর প্রশ্ন পার্থর, রাজনীতিতে ফেরার ইঙ্গিত?

কলকাতা: জেলমুক্তির পর বাড়ি ফিরলেন পার্থ চট্টোপাধ্যায় (Partha Chatterjee)। ২০২২ সালের প্রথম থেকে ২০২৫। গঙ্গা দিয়ে বয়ে গিয়েছে অনেক জল। অবশেষে মুক্তির স্বাদ পেলেন পার্থ চট্টোপাধ্যায় (Partha Chatterjee Returning Home)। ৩ বছর সাড়ে ৩ মাস পর নাকতলার বাড়িতে ফিরেছেন। বাড়ি পৌঁছতেই তাঁকে বরণ করে নিলেন আত্মীয়রা। আইনজীবি জানালেন, সত্যের জয় হয়েছে। আবেগতাড়িত হয়ে পড়লেন রাজ্যের প্রাক্তন শিক্ষামন্ত্রী পার্থ চট্টোপাধ্যায়। কখনও চোখের কোণে জল চিকচিক করে উঠল। সূত্রের খবর, শীঘ্রই কাজে ফিরবেন বলে জানিয়েছেন তিনি। ঘনিষ্ঠ মহলে নিজের ‘দায়বদ্ধতার’ কথা জানালেন প্রাক্তন শিক্ষামন্ত্রী।

পার্থ বলেন, “আইনের জয় হয়েছে। একদিন সত্যের জয় হবে।” আইনের প্রতি আস্থার কথা জানিয়ে তিনি বলেন, “আইনের প্রতি আস্থা ছিল আমার। সেই আস্থা অটুট আছে। এবার ট্রায়াল হলে সত্যের জয় হবে।” ভোটে দাঁড়ানোর ইঙ্গিত দিলেন পার্থ? ২০০১ সাল থেকে বেহালা পশ্চিমের বিধায়ক তিনি। এদিন বেহালার বিভিন্ন জায়গায় পার্থর সমর্থনে পোস্টার পড়েছে। বেহালা পশ্চিমে পার্থকে ‘আবার চাই’ বলে পোস্টার টাঙানো হয়। পার্থ জানান, তিনি শীঘ্রই কাজে ফিরবেন। যাবেন নিজের বিধানসভা এলাকায়ও। বললেন, “আমি বেহালা পশ্চিম মানুষের কাছে দায়বদ্ধ। পাঁচ বার আমাকে তাঁরা জয়যুক্ত করেছেন। তাঁর কথায়, “বেহালার মানুষের কাছে বিচার চাইব।” যদিও কবে বেহালা যাবেন, তা এখনও জানা যায়নি। যদিও রাজ্যের শাসকদল অবশ্য পার্থের সাসপেনশন প্রত্যাহার নিয়ে এখনও কোনও বার্তা দেয়নি।

আরও পড়ুন: জেল মুক্তির পর অঝোরে কাঁদলেন পার্থ, তারপর কী বললেন?

নিয়োগ দুর্নীতিকে কেন্দ্র করে উত্তাল বাংলা। যদিও, মূল চক্রী হিসেবে আগেই গ্রেফতার হয়েছিলেন প্রাক্তন শিক্ষামন্ত্রী পার্থ চট্টোপাধ্যায়। তাছাড়াও আরও অনেকই গ্রেফতার হয়েছিলেন। কিন্তু অনেকেই আবার জামিনে মুক্তও হয়েছেন। তবে , সু্প্রিম কোর্টের বেশ কিছু শর্তের কারণে এতদিন আটে ছিল পার্থর জেলমুক্তি। শর্ত পূরণ হওয়ায় সোমবার পার্থকে মুক্তির নির্দেশ দিয়েছে আদালত।মঙ্গলবার দুপুরে যাবতীয় আইনি প্রক্রিয়া শেষে হাসপাতাল থেকে বেরলেন পার্থ। পরনে ছিল আকাশি রঙের পাঞ্জাবি, মুখে মাস্ক। হাসপাতাল থেকে বেরিয়ে গাড়িতে উঠতেই তাঁকে লক্ষ্য করে ‘পার্থদা জিন্দাবাদ’ স্লোগান তোলেন অনুরাগীরা। গাড়ি হাসপাতাল থেকে সোজা পৌঁছয় নাকতলার বাড়িতে। সেখানে তাঁর জন্য অপেক্ষায় ছিলেন পরিবারের সদস্যরা। বরণ করে পার্থকে ঘরে নিয়ে যান তাঁরা। এতদিন পর প্রিয়জনদের দেখে ফের কেঁদে ফেলেন পার্থ।

দেখুন ভিডিও